2. Mosebog kapitel 32


32 Guldkalven
Da folket indså, at Moses tøvede med at komme ned fra bjerget, mistede de tålmodigheden og gik til Aron. »Gad vide, hvad der er blevet af Moses, som førte os fra Ægypten og herud!« sagde de. »Måske er der sket noget med ham! Hjælp os med at lave en gud, som kan vise os den rette vej!«
2 3»Giv mig de guldringe, I har!« kommanderede Aron.
Det gjorde de så - både mænd, kvinder, drenge og piger. 4Aron smeltede guldet og lavede en tyrekalv ud af det. Da folket så den, udbrød de: »Se, Israel, det er den gud, som førte dig ud af Ægypten!«
5Opmuntret af folkets tilfredshed byggede Aron et alter for tyrekalven og meddelte: »I morgen holder vi en fest for Herren!«
6Tidligt næste morgen begyndte de at ofre brændofre og takofre til tyren. Bagefter gav de sig til at feste og drikke. Det ene førte det andet med sig, så det endte i et sexorgie.
7Da sagde Herren til Moses: »Hurtigt! Skynd dig ned! Folket, du førte ud af Ægypten, er fordærvet. 8Det har trodset mine befalinger, lavet sig en tyrekalv og tilbeder den og ofrer til den - og siger: 'Se, Israel, det er den gud, som førte dig ud af Ægypten!'«
9Herren fortsatte: »Jeg har lagt mærke til dette folk - så rebelske de er! 10Lad nu være at blande dig, Moses, og lad min vrede få frit løb, så jeg kan gøre en ende på dem. I stedet vil jeg begynde forfra med dig og gøre dig til et stort folk.«
11Men Moses bad Gud om barmhjertighed. »Herre,« bønfaldt han, »hvorfor er din vrede imod dit eget folk så voldsom, når det dog var dig, som førte dem ud af Ægypten med magt og vælde? 12Vil du virkelig give ægypterne den triumf at kunne sige: 'Gud narrede sit folk ud i bjergene bare for at udrydde dem!'? Lad dog ikke din vrede få frit løb! 13Glem ikke dit løfte til Abraham, Isak og Israel: At du vil gøre deres afkom talrigt som himlens stjerner og give dem det land i arv og eje, som du har lovet skal være deres til evig tid.«
14Da lod Herren sig formilde og skånede dem; 15og Moses gik ned fra bjerget og i hånden bar han de to stentavler, hvorpå de ti bud var skrevet på begge sider. 16Gud havde med egen hånd indridset budene på tavlerne.
17Da Josva hørte menneskelarmen dernede, udbrød han til Moses: »Sikket postyr! Det lyder, som om der er krig!« 18Men Moses svarede: »Nej, det er ikke krigslarm! De synger jo!«
19Da de kom nærmere lejren, opdagede Moses, hvordan folk dansede om tyrekalven. Overvældet af vrede slyngede han stentavlerne mod jorden, så de knustes ved bjergets fod. 20Derpå tog han tyrekalven og kastede den i ilden. Bagefter lavede han den til støv og spredte støvet i vandet og lod folket drikke det. 21Så vendte han sig mod Aron og sagde:
»Hvordan i alverden er det lykkedes folket at fordreje dit hoved, så du frivilligt er gået med til at bringe denne synd med dens skyld og skam over dem?«
22»Hids dig ned!« svarede Aron. »Du ved selv, hvordan folket griber enhver anledning til at gøre det onde. 23De sagde til mig: 'Måske er der sket noget med Moses! Aron, hjælp os med at lave en gud, som kan vise os den rette vej!' 24'Godt,' svarede jeg, 'så bring mig jeres guldsmykker!' Og det gjorde de, hvorefter jeg smed herlighederne i ilden, og . . . ja . . . så kom der en guldkalv ud af det!«
25Moses så, hvordan folk var blevet vilde, fordi Aron havde givet dem frie tøjler - til grin for deres fjender. 26Da stillede han sig ved indgangen til lejren og brølede: »Alle, som vælger Herren - kom over til mig!« Og alle levitterne kom over til ham.
27Da sagde han til dem: »Herren, Israels Gud, siger: 'Grib jeres sværd og gå op og ned i lejren og dræb jeres brødre, jeres venner og slægtninge!'« 28Det gjorde de. Den dag døde der omkring 3000 mand.
29Moses sagde derefter til levitterne: »I dag har I indviet jer til Herrens tjeneste, fordi I adlød ham - også selv om det betød, at I måtte slå jeres egne brødre og sønner ihjel. Derfor skal I opnå en stor velsignelse i dag!«
30Næste dag sagde Moses til folket: »I har begået en stor synd, men jeg vil alligevel gå tilbage for at møde Herren på bjerget; måske jeg kan opnå soning for jeres synd.«
31Da vendte Moses tilbage til Herren og sagde: »Dette folk har begået en stor synd ved at lave sig en gud af guld. 32Tilgiv dog denne synd - men hvis du ikke vil, så slet mit navn af livets bog!«
33Men Herren svarede: »Den, som har syndet imod mig, vil jeg slette af min bog. 34Men gå nu tilbage og før folket til det sted, jeg har befalet! Jeg forsikrer dig, at min engel skal gå foran dig! Men når tiden er inde, vil jeg straffe folket for dets synd.«
35Og Herren sendte en plage over folket, fordi det havde fået Aron til at lave denne tyrekalv og tilbedt den.
